’n Dagboek, ’n kookboek, ŉ notaboek … ’n verslag van’n tog af teen die westekant van Afrika. Die bekende televisiepersoonlikheid, programvervaardiger en ervare avonturier Johan Badenhorst vertrek in Mei 2009 saam met die res van die Voetsporespan uit Casablanca, Marokko. Die ses manne in drie 4x4-voertuie wil in minder as 100 dae na Kaapstad reis langs onbekende paaie teen die westekant van Afrika af. Die roete loop deur die ongenadige Sahara, die indrukwekkende reënwoude van Sentraal-Afrika en die ongebaande weë van die suide. Die verkenning van magiese stede soos Fes, Oudane, Timboektoe, Agadez, Kano, Limbe en Franceville vergoed vir die talle uitdagings langs die pad. Die roete loop kuslangs deur Angola na Namibië waar die pragtige Damaraland roep. Suid-Afrika se grens word by Sendelingsdrift oorgesteek en van Alexanderbaai af reis hulle saam met familie en vriende tot by die eindbestemming: Kaapstad. Voetspore: Casablanca tot die Kaap is Johan se dagboek waarin hy verslag doen van ’n reis van sowat 23 000 kilometer wat 94 dae geduur het. Dit is ’n plakboek propvol asemrowende foto’s deur Stefan Sonnekus, kaarte en watertandresepte. Hierdie boek is ’n moet, of jy nou self ’n reis deur Afrika beplan en of jy net ’n leunstoelreisiger is.
W.A de Klerk was een van die voortreflikste literêre joernaliste in Afrikaans. In ’n Swerwer op die sonpad vertel hy twee verhale gelyktydig: sy reis deur Angola tydens die herdenking van die Dorslandtrek én die geskiedenis van daardie epiese tog. Sy lewendige verteltrant laat dié veelbewoë stuk geskiedenis uit die stof van ou geskrifte opstaan. Hy voer ook talle onderhoude met Dorslandtrekkers en hulle kinders wat hy woord vir woord weergee in elkeen se unieke, sappige Afrikaans. Dit is ’n ryk geskakeerde boek vol wetenswaardighede, lewenslustigheid en lewenswysheid.
In Riviereland lewer Karel Schoeman verslag van twee reise deur Nederland. In die eerste, korter deel skryf hy oor ’n besoek aan die stede Amsterdam, Rotterdam, Delft, Haarlem en Leiden as deel van uitgebreide navorsing oor die VOC-tydperk, maar besoek ook kleiner plekkies soos Meppel en Hattem wat bande met sy eie grootouers het. Die tweede deel handel oor ’n langer verblyf in die provinsie Gelderland, die mees landelike van die Nederlandse provinsies. Die reis het weer eens ten doel om navorsing te doen oor figure soos Jan van Riebeeck, Simon van der Stel en baron Van Reede van Oudtshoorn, asook die gewone werkslui wat in diens van die VOC was, soos die vryburger Jan van Herwerden en sy vrou Jannetje Boddijs. Terselfdertyd word die skrywer voortdurend getref deur die skoonheid van die landskap in gebiede soos die Hoge Veluwe en die groot riviere die Ryn, die Maas en die IJssel wat deur die vlak land vloei. Die boeiende verslag van ’n verblyf in die buiteland word dus telkens verryk deur herinnerings aan en verbintenisse met die vroeë koloniale geskiedenis van Suid-Afrika en die skrywer se eie familiegeskiedenis..